Diari Oficial de la Generalitat Valenciana


Sumari del DOGV 2699, del 29-02-1996 (1996/837575)

ORDRE de 19 de febrer de 1996, de la Conselleria de Treball i Afers Socials, per la qual es regulen les mesures de foment a l'autoocupació per a l'exercici de 1996.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/19/(1)/dof/vci/html**

### Dades del document

Número de DOGV
:   2699

Data del DOGV
:   29-02-1996

Secció del DOGV
:   DISPOSICIONS GENERALS

Número del document
:   1996/837575


Data del document
:   19-02-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 19 de febrer de 1996, de la Conselleria de Treball i Afers Socials, per la qual es regulen les mesures de foment a l'autoocupació per a l'exercici de 1996.
  
Una de les fórmules que major acceptació té per a la generació d'ocupació és la d'incentivar la conversió d'aturats en treballadors autònoms.
  
Amb les mesures proposades es pretén no sols la creació d'ocupacions directes, a curt termini, mitjançant l'autocontractació, sinó també establir l'embrió de petites i mitjanes empreses que a mitjà i llarg termini puguen generar al seu torn nous llocs de treball.
  
  
Aquest objectiu de creació d'ocupació aconsella l'exclusió de les activitats temporals per a l'obtenció de les ajudes, ja que es compagina malament amb la condició requerida del manteniment de l'activitat del beneficiari durant, si més no, tres anys.
  
  
Per altra part, la incidència que la normativa comunitària té en l'ordenament jurídic dels estats membres, i més concretament la relativa als programes cofinançats pel Fons Social Europeu, fa necessari recollir adequadament conceptes tals com l'atur de llarga durada o la probabilitat de desembocar en l'esmentada situació, en la mesura que aquests són paràmetres que cal prendre en consideració per a l'accés a les ajudes que coadjuven a l'inici d'una activitat per compte propi.
  
Finalment, la promulgació de la Llei 30/1995, de 8 de novembre, d'Ordenació i Supervisió de les Assegurances Privades, que en la seua disposició addicional quinze regula la integració en la Seguretat Social dels col·legiats professionals, fa necessari recollir l'esmentada circumstància a l'efecte de l'obtenció i acreditació de les ajudes per part dels esmentats professionals.
  
En virtut d'això, i fent ús de les atribucions que em confereix l'apartat 2 de l'article 45 de la Llei 5/1983, de 30 de desembre, de Govern Valencià, i l'article 47.11 del Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Valenciana,
  
  
ORDENE
  
  
Article 1. Ajudes i beneficiaris
  
1. S'estableix en l'àmbit de la Comunitat Valenciana un programa de promoció de l'ocupació autònoma, que té per objecte promoure i ajudar a finançar projectes que faciliten la constitució com a treballadors autònoms o pel seu compte a persones desocupades.
  
  
Amb aquesta finalitat, la Conselleria de Treball i Afers Socials podrà concedir les ajudes següents:
  
a) Subvencions a fons perdut o rendes de subsistència que contribuïsquen a garantir un ingressos mínims a l'inici de l'activitat.
  
  
b) Subvencions per a la reducció d'interessos de crèdits acollits a conveni.
  
c) Ajudes per a assistència tècnica.
  
2. A l'efecte d'aquesta disposició s'entendrà com a persona desocupada aquella que no tinga ocupació remunerada i que conste inscrita com a aturada a les oficines públiques d'ocupació.
  
3. S'entendrà com a treballador autònom o pel seu compte aquell que realitza de forma habitual, personal i directa una activitat econòmica a títol lucratiu, sense subjecció per això a un contracte de treball i encara que utilitze el servei remunerat d'altres persones. No tindran aquesta consideració els qui, sent socis de societats mercantils de capital, a més de l'aportació d'aquest, figuren en els seus òrgans d'administració com a càrrecs amb facultats executives.
  
4. No es podran beneficiar de les ajudes regulades en aquesta ordre aquells desocupats que s'incorporen com a partícips en una comunitat de béns ja constituïda i en actiu quan l'esmentada incorporació no comporte la realització d'inversions en immobilitzat material.
  
Així mateix, no podran accedir a aquestes ajudes els qui no desenvolupen una activitat econòmica amb caràcter continuat i en quedaran exclosos, en conseqüència, totes aquelles que en essència siguen de temporada.
  
  
Article 2. Subvencions a fons perdut o rendes de subsistència
  
Es concediran subvencions, per una sola vegada, de cinc-centes mil pessetes (500.000 PTA), que contribuïsquen a garantir uns ingressos mínims durant l'inici de l'activitat, a aquelles persones aturades que reunisquen els requisits assenyalats en l'article 5.
  
  
Article 3. Subvencions financeres
  
1. Es concediran subvencions per a la reducció d'interessos de préstecs destinats a finançar les inversions en immobilitzat material necessàries per a la constitució en treballadors autònoms o pel seu compte.
  
2. Els préstecs, perquè siguen subvencionables, hauran de ser concedits per aquelles entitats de crèdit que tinguen subscrit, amb aquesta finalitat, el pertinent conveni de col·laboració financera amb la Conselleria de Treball i Afers Socials o, si no n'hi ha, amb el Ministeri de Treball i Seguretat Social.
  
No seran subvencionables els préstecs que no reunisquen les condicions i característiques expressades en els esmentats convenis.
  
3. Aquestes subvencions seran de fins a 6 punts de l'interés fixat, segons el conveni en vigor en cada moment, per l'entitat creditícia que concedisca el préstec. Es calcularan com si es meritaren cada any de la seua durada, inclòs el possible període de manca i es destinaran exclusivament a l'amortització parcial del principal.
  
4. L'import dels préstecs objecte de subvenció estarà comprés entre 500.000 i 2.000.000 de pessetes, excepte si la petició de subvenció s'acompanya d'un pla d'inversions en actius fixos i en aquest cas el valor d'aquestes fixarà l'import màxim del préstec, que no podrà excedir de 4.000.000 de pessetes.
  
5. Els préstec no podran ser cancel·lats durant el primer any de vida. Si es fa així, el prestatari quedarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produira una vegada transcorregut l'esmentat període, el reintegrament serà de la part de subvenció no meritada.
  
  
Article 4. Assistència tècnica
  
Les ajudes per a assistència tècnica tindran com a finalitat subvencionar aquells estudis de viabilitat i/o assessorament que faciliten l'autoocupació.
  
No tindran aquesta consideració aquelles prestacions de serveis l'objecte de les quals siga la tramitació d'autoritzacions d'índole administrativa.
  
La subvenció concedida no excedirà del 80 per cent del cost de l'estudi presentat.
  
L'assistència tècnica serà prestada per empreses o professionals que estiguen legalment habilitats.
  
  
Article 5. Requisits
  
a) En general:
  
- Estar desocupat i inscrit en l'oficina pública d'ocupació.
  
  
- No haver iniciat l'activitat abans de demanar les ajudes, sense perjudici del que assenyala l'article 6.3.
  
- Acreditar trobar-se al corrent en el compliment de les obligacions tributàries i, si s'escau, amb la Seguretat Social.
  
b) Específics:
  
- Per a l'obtenció de l'ajuda assenyalada en l'article 2 caldrà tenir reconegut el dret a la subvenció financera que estableix l'article 3.
  
Així mateix, els aturats amb edat compresa entre els 25 i els 40 anys hauran de romandre, si més no, 12 mesos inscrits en l'oficina d'ocupació, excepte aquells amb una situació de desocupació originada per l'extinció d'un contracte de treball per alguna de les causes regulades en els articles 51 i 52 apartats b) i c), de l'Estatut dels Treballadors, i en aquest cas es requerirà, almenys, 6 mesos de permanència. Per als desocupats majors de 40 anys, el període exigit serà de, si més no, sis mesos.
  
- Per a accedir a l'ajuda indicada en l'article 3, tenir concedit un préstec en els termes assenyalats en l'apartat segon de l'esmentat article.
  
- Els sol·licitants de l'ajuda per assistència tècnica que regula l'article 4 hauran d'acreditar la necessitat objectiva de realitzar un estudi previ a l'inici de l'activitat.
  
  
Article 6. Normes de procediment
  
1. Les sol·licituds de subvenció es formalitzaran davant la direcció de Treball de la Conselleria de Treball i Afers Socials corresponent per raó del domicili del peticionari, o de la localitat en què exercirà la seua activitat, en els models oficials que facilitaran aquestes i adjuntaran, en exemplar doble, la documentació que en l'article 7 s'especifica.
  
  
2. Els interessats podran formalitzar les seues sol·licituds mitjançant un representant, i en aquest cas hauran d'acreditar fefaentment l'esmentada representació. La falta o la seua insuficient acreditació no impedirà que es tinga per formalitzada la sol·licitud, sempre que aquella siga aportada, es repare o es ratifique en el termini de 10 dies.
  
3. Les esmentades sol·licituds podran presentar-se amb caràcter previ a l'inici de l'activitat o bé en el termini màxim de dos mesos des d'aquell. En tot cas, aquest inici no podrà ser anterior a l'1 de gener de 1996.
  
Es considerarà a aquest efecte com a data d'inici la que conste en el document d'alta en l'impost d'activitats econòmiques, llevat que l'interessat acreditara fefaentment una data posterior.
  
  
Quan la documentació aportada a l'expedient siga incorrecta o estiga incompleta, la direcció territorial de Treball requerirà l'interessat perquè, en un termini de 10 dies, repare la falta o presente la documentació pertinent, amb l'advertiment que, si no ho formalitza així, es considerarà que desisteix en la seua petició i serà arxivada sense més tràmit.
  
4. El termini de presentació de sol·licituds finalitzarà el dia 30 de setembre de 1996.
  
  
Article 7. Documentació
  
Les sol·licituds de les ajudes s'hauran d'acompanyar de la següent documentació:
  
1. Memòria de l'activitat que es realitzarà.
  
2. Si s'escau, el projecte d'inversions i pressupostos d'aquestes, a les quals s'adjuntaran els documents acreditatius dels actes previs a aquelles.
  
3. Certificat d'aprovació del préstec expedit per l'entitat creditícia corresponent, segons les condicions fixades en el conveni en vigor.
  
4. Contracte de constitució de comunitat de béns, si s'escau.
  
5. Còpia de la targeta de demanda d'ocupació, actualitzada o el certificat de situació de demanda, expedit per l'INEM.
  
Així mateix, els sol·licitants amb una edat compresa entre els 25 i els 40 anys hauran d'aportar a més, si s'escau, la documentació acreditativa de la causa de l'extinció del contracte de treball a què fa referència l'article 5 b).
  
6. Declaració del IRPF de l'any anterior o declaració jurada de no ser subjecte passiu obligat a declarar.
  
7. DNI i targeta NIF.
  
8. Certificat de dades de domiciliació bancària (segons model).
  
  
9. En cas d'inici d'activitat amb caràcter previ a la sol·licitud de les ajudes, caldrà aportar la declaració d'alta en l'impost d'activitats econòmiques i la resolució de la direcció provincial de la Tresoreria General de la Seguretat Social d'inclusió en el règim especial corresponent o, si no n'hi ha, un certificat expedit per l'òrgan competent del col·legi professional corresponent, relatiu a la incorporació a la mutualitat que tinga establida l'esmentat col·legi.
  
  
  
Article 8. Resolució
  
El director territorial escaient, d'acord amb l'indicat a l'article 6.1, per delegació del conseller de Treball i Afers Socials, adoptarà una resolució motivada en el termini màxim de 60 dies hàbils des de la data de presentació de la sol·licitud, transcorreguda la qual sense que se'n produïsca una resolució expressa, s'haurà de considerar desestimada. Per a donar efectivitat a l'acte presumpte, caldrà procedir conformement amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Abans de la resolució, caldrà demanar els informes que considere adients.
  
La resolució adoptada es notificarà als interessats. Així mateix, les resolucions que concedisquen les subvencions financeres contingudes en l'article 2 es comunicaran a l'entitat creditícia que haurà facilitat el préstec al beneficiari.
  
  
Article 9. Pagament i justificació
  
1. Notificada la resolució, perquè es faça efectiu el pagament de les ajudes, els beneficiaris hauran d'acreditar, en el termini de dos mesos, l'inici de la seua activitat laboral pel seu compte, conformement al que indica l'article 7.9, tret que ja haguera estat justificat anteriorment.
  
2. Les subvencions concedides en concepte de reducció d'interessos s'endossaran d'una sola vegada a l'entitat creditícia pertinent, la qual practicarà l'amortització del principal en la quantia d'aquelles.
  
3. En les subvencions atorgades per assistència tècnica caldrà aportar, a més, una factura pels serveis prestats així com l'estudi objecte de subvenció.
  
  
Article 10
  
No podran obtenir les ajudes establides en aquesta ordre els qui n'hagueren gaudit en algun dels tres exercicis anteriors al de la nova petició o que foren beneficiaris de les establides específicament per a discapacitats en l'ordre sobre integració laboral de l'esmentat col·lectiu i centres especials d'ocupació.
  
  
  
Article 11
  
Els beneficiaris de les ajudes tindran obligació de mantenir l'activitat pel seu compte durant un temps mínim de tres anys. En cas contrari i exceptuant-ne els supòsits de força major o de causa fortuïta, quedaran obligats a reintegrar a la Tresoreria de la Generalitat Valenciana la subvenció percebuda.
  
Així mateix, quedaran obligats a reintegrar l'import percebut en concepte de renda de subsistència, regulada en l'article 2 en el supòsit que regula el paràgraf primer de l'article 3.5.
  
  
Article 12. Dotació
  
Les ajudes es concediran a càrrec de la línia pressupostària 4.02 («Promoció de l'ocupació autònoma»), del programa 322.10 (Foment d'Ocupació), dotada amb 878,303 milions de pessetes, dels quals 500 milions són cofinançats pel Fons Social Europeu i es destinaran a les ajudes indicades en l'article 2, que es distribuiran entre aturats menors i majors de 25 anys, al 50 per cent, respectivament.
  
  
DISPOSICIó ADDICIONAL
  
  
Produirà la resolució parcial o total de les subvencions concedides i es procedirà al reintegrament de les quantitats percebudes i a l'exigència de l'interés de demora des del moment del pagament de la subvenció en els següents casos:
  
a) L'incompliment per part dels beneficiaris dels termes, maneres i condicions dels articles precedents, així com de les obligacions que assumiran una vegada acceptades aquelles.
  
b) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.
  
L'esmentada resolució parcial o total requerirà, perquè siga adoptada, l'obertura d'un expedient, on es donarà audiència als interessats, i en serà l'òrgan pertinent el que va dictar la resolució controvertida.
  
En el cas d'exigir-se el reintegrament total o parcial de la subvenció, aquest s'haurà de produir en el termini dels 15 dies següents al de la notificació de la resolució.
  
Transcorregut l'esmentat termini sense que s'haja produït el reintegrament i una vegada definitiva la resolució, es procedirà, de conformitat amb el Decret 7/1988, de 25 de gener, del Consell de la Generalitat Valenciana, sobre el procediment de constrenyiment de taxes i exaccions parafiscals, i el Reial Decret 1.684/1990, de 20 de desembre, pel qual s'aprova el Reglament General de Recaptació.
  
El falsejament o l'ocultació de dades i documents, quant afecten substancialment la concessió o el lliurament de fons públics, produirà, a més, la deducció de responsabilitats en l'ordre jurisdiccional pertinent.
  
  
DISPOSICIONS TRANSITòRIES
  
  
Primera
  
Aquesta ordre produirà efectes des del dia 1 de gener de 1996.
  
  
  
Segona
  
En el supòsit de sol·licitants que hauran iniciat l'activitat pel seu compte abans de l'entrada en vigor d'aquesta ordre, el termini indicat en l'article 6.3 s'haurà de computar a partir de la data de publicació d'aquesta.
  
  
DISPOSIC IONS FINALS
  
  
Primera
  
Queda derogat el capítol I del títol IV de l'Ordre de 30 de desembre de 1994, per la qual es regulen diverses mesures de foment d'ocupació per a l'exercici de 1995.
  
  
Segona
  
La concessió i quantia de les ajudes regulades en aquest ordre estarà condicionada al compliment dels requisits que en cada cas s'indiquen i, a més, per l'existència de crèdit pressupostari adequat i suficient a aquest fi, habilitat en els pressupostos de la Generalitat Valenciana vigents en l'exercici de 1996.
  
En cap cas no s'imputaran les sol·licituds desestimades a exercicis econòmics posteriors, tret d'autorització expressa del Consell de la Generalitat Valenciana.
  
  
Tercera
  
Es faculta el director general de Treball per dictar totes les instruccions o circulars que calga per a l'execució del que disposa aquesta ordre. Excepcionalment i atenent raons de notori interés social, econòmic o de força major, es podrà procedir a tramitar un expedient sense estricta subjecció als límits quantitatius que s'assenyalen en aquesta ordre, i s'haurà d'atorgat, en tot cas, mitjançant una resolució motivada.
  
  
València, 19 de febrer de 1996
  
  
El conseller de Treball i Afers Socials,
  
JOSÉ SANMARTíN ESPLUGUES


Còpia Permalink ELI